Diari Oficial de la Generalitat Valenciana


Sumari del DOGV 3214, del 31-03-1998 (1998/2071)

ORDRE de 5 de març de 1998, de la Conselleria de Benestar Social, per la qual es convoquen ajudes destinades a la realització de programes i/o d’activitats que, relacionats amb les finalitats de la Direcció General de la Dona, estiguen adreçats a la promoció de la igualtat real i efectiva entre l’home i la dona en tots els àmbits.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3214

Data del DOGV
:   31-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2071


Data del document
:   05-03-1998

Organisme emissor
:   Conselleria de Benestar Social

Tipus de document
:   Ordre

ORDRE de 5 de març de 1998, de la Conselleria de Benestar Social, per la qual es convoquen ajudes destinades a la realització de programes i/o d'activitats que, relacionats amb les finalitats de la Direcció General de la Dona, estiguen adreçats a la promoció de la igualtat real i efectiva entre l'home i la dona en tots els àmbits. [1998/Q2071]
  
La Conselleria de Benestar Social, amb aquesta ordre, pretén estimular la participació de la dona en tots els àmbits de la vida i establir una política de suport que potencie l'associacionisme de les dones a la Comunitat Valenciana.
  
Per a això, s'estableixen unes ajudes encaminades a incrementar les activitats de les associacions i a facilitar el desenvolupament dels seus programes d'igualtat, garantint-ne així la continuïtat.
  
En virtut de tot això, i en ús de les atribucions concedides per l'article 35 de la Llei 5/1983, de la Generalitat Valenciana, de 30 de desembre, a proposta de la Direcció General de la Dona,
  
ORDENE
  
Primer
  
Es convoca un concurs públic per a la concessió d'ajudes destinades a finançar programes i/o activitats que, relacionats amb les finalitats de la Direcció General de la Dona, estiguen adreçats a la promoció de la igualtat real i efectiva entre l'home i la dona en tots els àmbits i que es realitzaran durant l'exercici 1998. A aquest efecte s'aproven les bases per què es regirà aquesta convocatòria i el model d'instància, inclosos com a annexos I i II, respectivament, d'aquesta ordre.
  
Segon
  
El finançament dels programes citats i de les activitats es faran a càrrec de la línia de subvenció 401/000/98 del programa 323.10 del pressupost de despeses per a 1998 de la Conselleria de Benestar Social, per un import global màxim de catorze milions quatre-centes catorze mil pessetes (42.368.363 pessetes). Aquesta quantitat es susceptible de ser ampliada en virtut de transferència de crèdits, cosa que comportaria la corresponent publicació.
  
DISPOSICIONS FINALS
  
Primera
  
S'autoritza la Direcció General de la Dona perquè, en l'àmbit de les seues competències, adopte les mesures necessàries per al desplegament i l'execució d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana.
  
Per a aquesta interposició es requerirà una comunicació prèvia a la Conselleria de Benestar Social, d'acord amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 5 de març de 1998
  
La consellera de Benestar Social,
  
MARCELA MIRÓ PÉREZ
  
ANNEX I
  
Bases
  
Primera. Objecte de la convocatòria
  
Aquesta convocatòria té per finalitat enfortir el moviment associatiu de les dones sempre que els seus programes i activitats estiguen relacionats amb els fins de la Direcció General de Serveis Socials, sobretot pel que fa la promoció de la igualtat real i efectiva entre l'home i la dona en tots els àmbits.
  
Segona. Beneficiàries
  
Podran optar a aquestes ajudes les associacions de dones legalment constituïdes que no tinguen finalitat lucrativa i les activitats de les quals es realitzen a la Comunitat Valenciana.
  
Tercera. Activitats subvencionades
  
Seran programes i activitats subvencionables els que tinguen en compte la realització d'activitats del moviment associatiu de dones relacionats amb les finalitats pròpies de la Direcció General de la Dona, en especial:
  
1. Activitats adreçades a augmentar el nivell d'informació i d'educació sanitària de la població femenina i altres actuacions relacionades amb la salut i la problemàtica específica de les dones.
  
2. Activitats de caràcter social, dins de la problemàtica específica de les dones, que desenvolupen programes d'acompanyament integral, incloent-hi el suport a familiars i serveis d'atenció, de manera que puguen superar la situació d'aïllament social en què puguen estar.
  
3. Activitats encaminades a propiciar un nivell d'informació i de formació a les dones, adreçades a millorar la seua qualitat de vida en tots els aspectes i a estimular la seua participació en la vida social, econòmica, política i cultural.
  
4. Activitats que impulsen i potencien el paper de les dones en l'àmbit rural i que afavorisquen l'accés d'aquestes al conjunt de serveis i de recursos.
  
5. Activitats programades per les associacions adreçades a fomentar la difusió del repartiment equitatiu de les responsabilitats domèstiques i familiars entre homes i dones.
  
Les subvencions es destinaran a finançar despeses corrents derivades del desenvolupament de les activitats, sense que puguen entendre's subvencionables les despeses relatives al funcionament ordinari de les associacions, ni l'adquisició de material inventariable.
  
En cap cas l'import de la subvenció podrà superar el cost total de l'activitat que haja de realitzar la beneficiària. L'òrgan competent podrà procedir al prorrateig entre els beneficiaris de la subvenció de l'import global màxim fixat en aquesta ordre.
  
Quarta. Sol·licituds
  
1. El termini de presentació de sol·licituds és de 30 dies naturals comptadors, des de l'endemà de la publicació d'aquesta ordre en el Diari Oficial de la Generalitat Valenciana.
  
2. Les sol·licituds de subvenció hauran de ser presentades signades per la persona que ocupe la presidència de l'associació, d'acord amb el model establit en l'annex II, i acompanyada dels documents següents:
  
a) Fotocòpia del document nacional d'identitat de la persona que signa la instància.
  
b) Certificat expedit per la persona que ocupe la secretaria de l'associació, en el qual conste la representació de la sol·licitant i que aquesta exerceix el càrrec de presidenta.
  
c) Fotocòpia del codi d'identificació fiscal de l'associació.
  
d) Fotocòpia de la inscripció al Registre Nacional d'Associacions, quan es tracte d'associacions d'àmbit nacional, o al Registre d'Associacions de la Generalitat Valenciana quan es tracte d'associacions d'àmbit autonòmic.
  
e) Còpia dels estatuts socials de l'entitat, correctament visats pel registre d'associacions corresponent.
  
f) Certificat expedit per la persona que ocupe la secretaria de l'associació on conste:
  
- El nombre de sòcies de l'entitat.
  
- Pressupost anual aprovat per l'Assemblea General de l'associació, on es detalle la partida d'ingressos i la partida de despeses.
  
g) Projecte d'activitats de les associacions on consten aquests aspectes:
  
- Descripció de la població beneficiària de les activitats del programa.
  
- Objectius del programa presentat.
  
- Descripció de les activitats, incloent-hi el cost econòmic i el calendari de cadascuna.
  
- Indicadors de valoració del programa.
  
h) S'adjuntarà a la sol·licitud un certificat de l'entitat bancària en què apareixerà el número de compte i el titular d'aquest, el qual haurà de coincidir amb la beneficiària de la subvenció.
  
i) Les sol·licituds d'ajudes previstes en aquesta convocatòria que superen la quantitat de tres-centes mil pessetes (300.000 pessetes) hauran d'acreditar, abans que acabe el termini de presentació, que estan al corrent en el compliment de les obligacions tributàries i amb la Seguretat Social, tal com indica l'Ordre de 30 de maig de 1996, de la Conselleria de Economia i Hisenda, que remet als articles 7, 8 i 9 del Reial Decret 390/1996, pel que fa a les concretes obligacions i a la forma en què ha de realitzar-se l'acreditació. Donat cas que, d'acord amb allò indicat en l'article 9.3 del reial decret esmentat, és admissible la simple aportació de les sol·licituds de certificats, això s'entendrà sense perjudici de l'obligació de presentar els beneficiaris els corresponents certificats.
  
Caldrà adjuntar, per a la confrontació, l'original de tots els documents de què es presenten fotocòpies.
  
3. Les instàncies podran ser presentades a la seu de la Direcció General de la Dona, carrer de Nàquera 9, de València; al carrer de Garcia Andreu 12, d'Alacant; al carrer de l'Ensenyament 10, de Castelló de la Plana; als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
4. Si la sol·licitud no compleix els requisits i els documents que s'indiquen en aquesta base, es requerirà l'interessada perquè, en un termini de 10 dies, esmene la falta o hi adjunte els documents preceptius, amb indicació que si no ho fa així, es considerarà desistida la petició, d'acord amb allò establit en l'article 71, en relació amb el 76.3 de la Llei de Règim Jurídic de les Administracions Públiques i del Procediment Administratiu Comú.
  
Cinquena. Forma de concessió de les ajudes
  
Atesa la naturalesa i la finalitat de les ajudes, la concessió es realitzarà per concurs. A aquest efecte, la proposta de concessió de la subvenció i de la quantia la realitzarà a l'òrgan que la concedeix una comissió d'avaluació composta per:
  
- La directora general de la Dona, o persona en qui delegue.
  
- Una persona de la Direcció General de la Dona que actuarà com a secretària de la comissió amb veu i vot, designada per la directora general.
  
- Una representant de les delegacions de la Direcció General de la Dona a Castelló i Alacant, designades per la directora general de la Dona.
  
Sisena. Resolució de l'expedient
  
La comissió d'avaluació, establida en la base cinquena d'aquesta ordre, realitzarà la valoració dels projectes presentats i la proposta motivada d'assignació de la quantitat subvencionada, d'acord amb aquests criteris:
  
1. Qualitat i envergadura del programa que ha de desplegar l'associació sol·licitant en concordança amb la base tercera d'aquesta ordre.
  
Valoració fins 10 punts.
  
2. Àmbit territorial del projecte presentat per l'ordre decreixent següent: local, provincial, autonòmic.
  
Valoració fins 5 punts.
  
3. Associacions de creació recent.
  
Valoració fins 5 punts.
  
Una vegada finalitzats els treballs de la comissió, s'elevarà una proposta de resolució a la consellera de Benestar Social, en la qual recaurà la competència per a resoldre els expedients de subvenció. També hi podrà demanar tots els informes que considere pertinents, abans de la resolució.
  
La resolució de concessió de la subvenció es pronunciarà explícitament sobre l'activitat subvencionada amb indicació del percentatge o compromís de finançament de la quantitat subvencionada.
  
El termini de resolució de l'expedient administratiu és de tres mesos, comptadors de del primer dia hàbil següent a la data de l'acabament del termini de presentació de sol·licituds. Un cop transcorregut aquest termini sense que hi haja resolució expressa, s'entendrà denegada la sol·licitud presentada. En aquest cas, i perquè tinga eficàcia, els interessats hauran d'acreditar l'acte presumpte mitjançant un certificat emés per l'òrgan competent per a resoldre.
  
Contra aquesta resolució, que esgota la via administrativa, s'hi podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de la notificació.
  
Setena. Obligacions de les beneficiàries
  
Les associacions beneficiàries de les subvencions estan obligades a:
  
1. Acomplir el projecte subvencionat durant l'any 1998, tenint en compte el termini establit en el punt 2 de la base vuitena.
  
2. Acreditar davant de la Direcció General de la Dona la realització de les activitats subvencionades.
  
3. Admetre en tot moment la verificació per part de la Direcció General de la Dona, a través del seu programa de seguiment de les activitats per a realitzar.
  
4. Comunicar a la Direcció General de la Dona l'obtenció de subvencions o d'ajudes que per a la mateixa finalitat els haja atorgat qualsevol altra administració o ens públic.
  
5. Sol·licitar, per escrit, l'autorització de la Direcció General de la Dona per a fer qualsevol variació que procedisca fer en el projecte subvencionat.
  
6. El sotmetiment a les actuacions de control financer que corresponen a la Intervenció General, en relació amb les subvencions concedides.
  
7. Acreditar, abans que finalitze el termini de presentació de sol·licituds, que estan al corrent de les obligacions tributàries i davant de la Seguretat Social, en els casos en què la sol·licitud d'ajuda supere la quantia de tres-centes mil pessetes (300.000 pessetes).
  
Vuitena. Pagament de la subvenció
  
1. El pagament de la subvenció es realitzarà d'una vegada, amb la justificació prèvia, per a la qual cosa les associacions hauran de presentar la documentació següent:
  
\* Compte justificatiu de la despesa total realitzada per l'associació i que contindrà:
  
- Certificat de la persona que ocupe la secretaria de l'entitat amb el vistiplau de qui ocupe la presidència, en què s'indique la quantia de les despeses originades per l'activitat subvencionada.
  
- Factures en original i còpia de les despeses directament ocasionades per l'activitat subvencionada. Aquestes factures hauran de tenir totes les dades formals que exigeix per a l'expedició l'article 3 del Reial Decret 2.402/1985, de 18 de desembre (BOE núm. 32, de 30.12.85). En el moment de la presentació es comprovaran les còpies i se'n tornaran els originals.
  
- Memòria explicativa de la realització de les activitats subvencionades, amb l'avaluació dels resultats obtinguts, signada per la persona que ocupe la presidència de l'entitat.
  
2. El termini de justificació finalitzarà el 30 d'octubre de 1998.
  
Una vegada transcorregut el termini indicat per a la presentació de la documentació sense que s'haja realitzat, es perdrà tot el dret a l'ajuda concedida, amb la resolució prèvia degudament notificada a l'interessat basada en aquest incompliment.
  
Novena. Reintegrament de la subvenció
  
Procedirà la resolució total o parcial per incompliment de l'activitat motiu de la subvenció, de l'import concedit i el reintegrament, si escau, de les quantitats rebudes pel beneficiari, amb pagament de l'interés de demora des del moment del pagament de la subvenció, d'acord amb allò que indica l'article 47.9 del Text Refós de la Llei d'Hisenda Pública de la Generalitat Valenciana, en els casos següents:
  
a) Incompliment de l'obligació de justificar.
  
b) Obtenció de la subvenció sense complir les condicions requerides.
  
c) Incompliment de la finalitat per a la qual va ser concedida la subvenció.
  
d) Incompliment de les condicions amb motiu de la concessió de la subvenció.
  
També en el cas que les aportacions de les administracions o dels ens públics o privats superen el cost total de l'activitat que s'ha de realitzar, quan la subvenció principal siga la de la Generalitat Valenciana procedirà el reintegrament de l'excés obtingut sobre el cost de l'activitat desplegada.
  
La resolució de revocació total o parcial de la subvenció requerirà per a l'adopció l'obertura d'expedient, del qual es donarà audiència a les interessades, i l'òrgan competent serà el mateix que va dictar la resolució controvertida.
  
Si s'exigeix el reintegrament total o parcial de la subvenció, aquest s'haurà de produir en el termini dels 15 dies següents a la notificació de la resolució.
  
El falsejament o l'ocultació de dades i de documents, quan afecte substancialment la concessió i el lliurament de fons públics, provocarà, a més, la deducció de responsabilitats en l'àmbit jurisdiccional pertinent.
  
Tota alteració de les condicions tingudes en compte per a la concessió de la subvenció, i en tot cas l'obtenció concorrent de subvencions o d'ajudes atorgades per altres administracions o ens públics o privats, podrà provocar la modificació de la resolució de concessió, i es procedirà al reintegrament de l'excés obtingut sobre el cost de l'activitat realitzada si la subvenció principal és la de la Generalitat Valenciana i les aportacions alienes a l'associació superen el cost total de l'activitat que s'ha de realitzar.
  
Deu. Notificació
  
La concessió o la denegació de les subvencions o de les ajudes es notificarà individualment a cadascuna de les sol·licitants d'acord amb allò disposat en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Onze. Control, avaluació i seguiment
  
La Conselleria de Benestar Social, mitjançant la Direcció General de la Dona, durà a terme les funcions de control i de seguiment de les subvencions concedides.
  
Correspondrà a la Direcció General de la Dona realitzar les funcions d'avaluació del programes en conjunt i de seguiment en l'àmbit de la Comunitat Valenciana, per a la qual cosa tindrà la comissió avaluadora a què fa referència aquesta ordre i les seus de la Direcció General de la Dona a Alacant i Castelló.
  
A l'efecte de difusió pública, les activitats subvencionades per aquesta ordre hauran d'identificar-se en qualsevol tipus d'anunci, de cartell o de publicitat que se'n faça, indicant la circumstància de la seua realització en col·laboració amb la Conselleria de Benestar Social, Direcció General de la Dona.